Ses vermeende veediewe op Colesberg aangehou | Maroela Media
Argieffoto: Morné van Rooyen
Die polisie in die Suid-Vrystaat het sukses in hul stryd teen veediefstal behaal toe ses verdagtes in verband met dieselfde voorval in twee verskillende howe voorgekom het.
Thabang Jafta (25) het in die landdroshof op Trompsburg verskyn, terwyl George Sekhalo (30), Charles Filita (38), Teboho Nkhema (31), Tebalo Lenyatsa (26) en Simankelo Time (30) almal in die Gariepdam-landdroshof voorgekom het.
Al ses se sake is uitgestel tot 13 Februarie, wanneer hulle na verwagting om borgtog aansoek sal doen, sê sers. Sinah Mpakane, Vrystaatse polisiewoordvoerder. Hulle word intussen aangehou in die gevangenis op Colesberg in die Noord-Kaap.
Mpakane sê die klaer, 'n werknemer op die plaas De Rust in die distrik Philippolis, het blykbaar sy werkplek op Vrydag 11 Januarie verlaat en na die township by die dorp gegaan toe alles volgens sy verklaring in die haak was.
Toe hy Maandag omstreeks 08:30 terugkeer, het hy gesien hoedat van die skape op die plaas met toue vasgebind was en 11 reeds gevrek het. "Hy het die plaaseienaar in kennis gestel," sê Mpakane, "en die saak is by die polisie aangemeld."
Volgens die eienaar is 30 skape vermis. Die opsporingseenheid van Bloemfontein en die veediefstaleenheid van Philippolis is ontplooi.
'n Skaap is ook in Louriepark teruggevind, maar hy is toe reeds opgekap.
Die verdagtes is op verskillende plekke in die omgewing van Trompsburg en Bloemfontein aangekeer, vertel Mpakane.
"Agttien skape is teruggekry van 'n vrou in Phase 4, Bloemfontein, wat aangevoer het sy het R1 000 stuks betaal. 'n Skaap is ook in Louriepark teruggevind, maar hy was toe reeds opgekap en van die vleis gekook."
Nog 13 skape is op die plaas gekry nadat hulle van die honger en dors gevrek het.
Die veediefstaleenheid van Philippolis het die saak ondersoek.
"Dit is 'n groot sukses in 'n nuwe jaar waarin vee-eienaars bly sal wees om te verneem dat ons lede geen steen onaangeroer sal laat om die veiligheid van inwoners en hul eiendom te verseker nie," sê Mpakane.
Bloemfontein Colesberg Gariepdam Trompsburg veediefstal
Schweizer: Departement staan Solidariteit-aansoek teen
Miskien moet die plaaseienaar dit oorweeg om iemand te kry wat Saterdag en Sondag ook 'n draai kan maak op die plaas om sodoende die diere te versorg.